รัฐปลื้มประชาชนตอบรับ "พร้อมเพย์" ขอให้มั่นใจเรื่องความปลอดภัย
รัฐบาลปลื้มประชาชนตอบรับพร้อมเพย์ดี หลังเปิดบริการ 27 ม.ค. ย้ำมีระบบรักษาความปลอดภัยรัดกุม
30 ม.ค. 2560

รัฐบาลปลื้มประชาชนตอบรับพร้อมเพย์ดี หลังเปิดบริการ 27 ม.ค. ย้ำมีระบบรักษาความปลอดภัยรัดกุม
พลโท สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า หลังจากที่รัฐบาลได้เปิดให้บริการพร้อมเพย์หรือการโอนและรับเงินแบบใหม่อย่างเป็นทางการ เมื่อวันที่ 27 ม.ค. พบว่า ประชาชนให้การตอบรับเป็นอย่างดี เนื่องจากสามารถทำธุรกรรมทางการเงินได้สะดวกรวดเร็วมากขึ้น เช่น โอนเงินได้ทันทีทุกที่ทุกเวลา เพียงใส่หมายเลขโทรศัพท์มือถือหรือเลขประจำตัวประชาชนที่ลงทะเบียนกับพร้อมเพย์ไว้ 
“ข้อดีของพร้อมเพย์คือ ไม่ต้องเสียค่าธรรมเนียม หรือเสียน้อยมากเมื่อเทียบกับการทำธุรกรรมตามปกติ แม้จะโอนต่างธนาคาร เช่น โอนเงินครั้งละไม่เกิน 5,000 บาท จะไม่เสียค่าธรรมเนียม โอนเงิน 5,000 – ไม่เกิน 30,000 บาท เสีย 2 บาท โอนเงิน 30,000 – ไม่เกิน 100,000 บาท เสีย 5 บาท โอนเงิน 100,000 บาทขึ้นไป เสีย 10 บาท โดยธนาคารอาจมีการแข่งขันให้ค่าธรรมเนียมถูกลงได้อีก จึงอยากให้ประชาชนไปลงทะเบียนพร้อมเพย์ที่ธนาคารที่ตนเองมีบัญชีอยู่หรือผ่านระบบออนไลน์ก็ได้”
พลโท สรรเสริญ กล่าวต่อว่า สำหรับข้อกังวลในเรื่องความปลอดภัยนั้น ธนาคารจะมีการตรวจสอบตัวตนของลูกค้าและความเป็นเจ้าของหมายเลขโทรศัพท์อย่างรัดกุมตามแนวทางปฏิบัติของธนาคารแห่งประเทศไทย นอกจากนี้ ระบบกลางยังมีความปลอดภัยเพราะพัฒนาจากระบบโอนเงินที่เป็นระบบปิด คนทั่วไปไม่สามารถเข้าถึงฐานข้อมูลผู้ลงทะเบียนได้ เพราะไม่เชื่อมต่อกับอินเทอร์เน็ตสู่ภายนอก และยังถูกออกแบบโดยผู้เชี่ยวชาญด้านระบบชำระเงินจากต่างประเทศที่มีแผนรับมือเมื่อเกิดเหตุฉุกเฉิน รวมทั้งผู้โอนเงินต้องมี Username และ Password ส่วนผู้รับเงินจะนำเงินออกมาใช้ได้ก็ต้องทำธุรกรรมตามปกติ
“พร้อมเพย์ยังมีประโยชน์มากสำหรับธุรกิจในปัจจุบัน โดยเฉพาะ SMEs และ e-commerce เพราะผู้ซื้อเพียงรู้หมายเลขโทรศัพท์ของผู้ขายก็สามารถโอนเงินได้ทันที ไม่ต้องถือเงินสดมาก ๆ ไม่ต้องจำเลขบัญชีธนาคาร และประหยัดค่าธรรมเนียม ช่วยลดต้นทุนการบริหารเงินสดของธนาคาร ลดต้นทุนของประเทศในการโอนเงินได้ปีละ 1.8 แสนล้านบาทง่ายต่อการจัดเก็บภาษี ลดปัญหาคอร์รัปชัน และช่วยให้รัฐมีฐานข้อมูลสำหรับใช้ติดต่อประชาชนทุกกลุ่มจากการเชื่อมโยงหมายเลขโทรศัพท์ เลขบัญชีธนาคาร และเลขประจำตัวประชาชน เพื่อจัดสวัสดิการให้ตรงกลุ่มเป้าหมาย เช่น ผู้มีรายได้น้อย เกษตรกร คนชรา ฯลฯ”
สำหรับในวันที่ 1 มี.ค.60 จะเริ่มเปิดให้นิติบุคคลลงทะเบียนใช้พร้อมเพย์ และเริ่มให้บริการโอนเงินได้ทันที รวมทั้งจะเริ่มให้มีการใช้ใบกำกับภาษี (e-Tax Invoice) ทางอิเล็กทรอนิกส์ได้ ซึ่งทั้งหมดนี้เป็นหนึ่งในโครงการตามแผนยุทธศาสตร์ National e-Payment ที่จะช่วยเพิ่มศักยภาพทางการเงินและขีดความสามารถในการแข่งขันของประเทศให้เข้มแข็ง และประชาชนได้รับบริการอย่างมีประสิทธิภาพ